ΚΟΙΝΗ ΘΕΣΗ (EK) αριθ. 32/95 η οποία καθορίστηκε από το Συμβούλιο στις 4 Δεκεμβρίου 1995 για τη θέσπιση της οδηγίας 95/. . ./EK του Ευρωπαϊκού Κοινοβουλίου και του Συμβουλίου της . . . για τις διασυνοριακές μεταφορές πιστώσεων (95/C 353/04)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως, το άρθρο 100 A,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

τη γνώμη του Ευρωπαϊκού Νομισματικού Ιδρύματος,

Αποφασίζοντας με τη διαδικασία του άρθρου 189 B της συνθήκης (3),

Εκτιμώντας:

(1) ότι ο όγκος των διασυνοριακών πληρωμών αυξάνεται καθώς η ολοκλήρωση της εσωτερικής αγοράς και η πρόοδος προς την πλήρη οικονομική και νομισματική ένωση οδηγεί στην αύξηση των συναλλαγών και της κυκλοφορίας των προσώπων εντός της Κοινότητας 7 ότι, λόγω του όγκου και της αξίας τους, οι διασυνοριακές μεταφορές πιστώσεων αντιπροσωπεύουν ουσιαστικό τμήμα των εν λόγω διασυνοριακών πληρωμών 7

(2) ότι έχει ζωτική σημασία για τα άτομα και τις επιχειρήσεις, και ιδίως τις μικρομεσαίες, να μπορούν να πραγματοποιούν ταχείες, αξιόπιστες και μη δαπανηρές μεταφορές πιστώσεων ανά την Κοινότητα 7 ότι η αύξηση του ανταγωνισμού στην αγορά των μεταφορών πιστώσεων θα οδηγήσει σε βελτίωση των υπηρεσιών και μείωση των τιμών 7

(3) ότι η παρούσα οδηγία σκοπεύει να συνεχίσει την πρόοδο ως προς την ολοκλήρωση της εσωτερικής αγοράς, ιδίως δε ως προς την ελευθέρωση των κινήσεων κεφαλαίων, ενόψει της υλοποίησης της οικονομικής και νομισματικής ένωσης 7 ότι οι διατάξεις της παρούσας οδηγίας πρέπει να εφαρμόζονται στις μεταφορές πιστώσεων που πραγματοποιούνται στα νομίσματα των κρατών μελών και σε Ecu 7

(4) ότι το Ευρωπαϊκό Κοινοβούλιο, στο ψήφισμά του της 12ης Φεβρουαρίου 1993 (4), ζήτησε να εκπονηθεί οδηγία του Συμβουλίου η οποία να καθορίζει κανόνες διαφάνειας και ποιότητας περί την εκτέλεση των διασυνοριακών πληρωμών 7

(5) ότι τα θέματα που καλύπτει η παρούσα οδηγία πρέπει να ρυθμιστούν χωριστά από τα θέματα συστηματικού χαρακτήρα που εξετάζονται ακόμα στην Επιτροπή 7 ότι μπορεί να αποδειχθεί αναγκαία η υποβολή νέας πρότασης με αντικείμενο αυτά τα συστημικά θέματα, ιδίως το πρόβλημα της ολοκλήρωσης των πληρωμών (settlement finality) 7

(6) ότι ο στόχος της παρούσας οδηγίας είναι η βελτίωση των υπηρεσιών διασυνοριακών μεταφορών πιστώσεων, ούτως ώστε να βοηθηθεί το Ευρωπαϊκό Νομισματικό Ίδρυμα (ENI) να ολοκληρώσει το έργο του για την προώθηση της αποτελεσματικότητας των διασυνοριακών μεταφορών πιστώσεων, εν όψει της προετοιμασίας της τρίτης φάσης της οικονομικής και νομισματικής ένωσης 7

(7) ότι, προς εκπλήρωση των στόχων που διαλαμβάνονται στη δεύτερη παράγραφο του αιτιολογικού, η παρούσα οδηγία προσιδιάζει να εφαρμόζεται σε μεταφορές πιστώσεων που είναι κάτω των 25 000 Ecu 7 ότι το ποσό αυτό θα πρέπει να ανέλθει σε 30 000 Ecu δύο χρόνια μετά την πάροδο της προθεσμίας για τη θέση της σε εφαρμογή 7

(8) ότι, σύμφωνα με το άρθρο 3 B τρίτο εδάφιο της συνθήκης και προς εξασφάλιση διαφάνειας, η παρούσα οδηγία καθορίζει τις ελάχιστες απαιτήσεις που είναι αναγκαίες για την εξασφάλιση επαρκούς επιπέδου πληροφόρησης των πελατών, τόσο πριν όσο και μετά την εκτέλεση της διασυνοριακής μεταφοράς πιστώσεως 7 ότι η παρούσα οδηγία καθορίζει ελάχιστες απαιτήσεις για την εκτέλεση, ιδίως από άποψη ποιότητας, με τις οποίες πρέπει να συμμορφώνονται τα ιδρύματα που παρέχουν υπηρεσίες διασυνοριακών μεταφορών πιστώσεων, συμπεριλαμβανομένης της υποχρέωσης εκτέλεσης της διασυνοριακής μεταφοράς πίστωσης σύμφωνα με τις οδηγίες του πελάτη 7 ότι η παρούσα οδηγία πληροί τις προϋποθέσεις που απορρέουν από τις αρχές που περιέχονται στη σύσταση 90/109/EOK της Επιτροπής της 14ης Φεβρουαρίου 1990 σχετικά με τη διαφάνεια των τραπεζικών όρων που εφαρμόζονται στις διασυνοριακές χρηματοοικονομικές συναλλαγές (5) 7 ότι η παρούσα οδηγία δεν θίγει τις διατάξεις της οδηγίας 91/308/EOK του Συμβουλίου της 10ης Ιουνίου 1991 για την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες (6) 7

(9) ότι η παρούσα οδηγία πρέπει να συμβάλει στη σύντμηση της προθεσμίας εντός της οποίας πρέπει να εκτελούνται οι διασυνοριακές μεταφορές πιστώσεων και να ενθαρρύνει τα ιδρύματα που ήδη τις εκτελούν ταχύτατα να διατηρήσουν αυτή την πρακτική 7

(10) ότι, στην έκθεση που θα υποβάλει η Επιτροπή στο Ευρωπαϊκό Κοινοβούλιο και στο Συμβούλιο εντός προθεσμίας δύο ετών μετά τη θέση σε εφαρμογή της παρούσας οδηγίας, θα πρέπει να εξετάσει όλως ιδιαιτέρως το θέμα της τηρητέας προθεσμίας, εάν δεν έχει συμφωνηθεί προθεσμία μεταξύ του εντολέα και του ιδρύματός του, λαμβάνοντας υπόψη την τεχνική πρόοδο και τις συνθήκες που επικρατούν σε κάθε κράτος μέλος 7

(11) ότι τα ιδρύματα θα πρέπει να έχουν υποχρέωση αποκατάστασης σε περίπτωση μη εκπλήρωσης της μεταφοράς πίστωσης 7 ότι αυτή η υποχρέωση αποκατάστασης θα μπορούσε να δημιουργήσει ευθύνη για το ίδρυμα η οποία, αν δεν περιορισθεί, υπάρχει κίνδυνος να επηρεάσει την ικανότητα του ιδρύματος να πληροί τις προϋποθέσεις φερεγγυότητας 7 ότι, ως εκ τούτου, η υποχρέωση αποκατάστασης προσιδιάζει να εφαρμόζεται μέχρι του ποσού των 10 000 Ecu 7

(12) ότι το άρθρο 8 δεν θίγει τις γενικές διατάξεις του εθνικού δικαίου, βάσει των οποίων ένα ίδρυμα ευθύνεται έναντι του εντολέα, εάν δεν ολοκληρωθεί μια διασυνοριακή μεταφορά πίστωσης λόγω λάθους του εν λόγω ιδρύματος 7

(13) ότι είναι αναγκαίο να γίνεται διάκριση μεταξύ των περιστάσεων τις οποίες είναι δυνατόν να αντιμετωπίζουν τα ιδρύματα που συμμετέχουν στην εκτέλεση διασυνοριακής μεταφοράς πίστωσης, και δη μεταξύ των περιστάσεων που έχουν σχέση με αφερεγγυότητα, και των περιστάσεων ανωτέρας βίας, και ότι, προς τούτο, προσιδιάζει να χρησιμοποιείται ο ορισμός της ανωτέρας βίας που παρατίθεται στο άρθρο 4 παράγραφος 6 της οδηγίας 90/314/EOK του Συμβουλίου της 13ης Ιουνίου 1990 για τα οργανωμένα ταξίδια και τις οργανωμένες διακοπές και περιηγήσεις (7) 7

(14) ότι πρέπει να υπάρχουν, στο επίπεδο των κρατών μελών, κατάλληλα και αποτελεσματικά μέσα επίλυσης των τυχόν διαφορών μεταξύ πελατών και ιδρυμάτων,ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

ΤΜΗΜΑ I

Πεδίο Εφαρμογής και ορισμοί

Άρθρο 1

Πεδίο εφαρμογής

1. Οι διατάξεις της παρούσας οδηγίας εφαρμόζονται επί των διασυνοριακών μεταφορών πιστώσεων τις οποίες εντέλλονται πρόσωπα μη αναφερόμενα στο άρθρο 2 στοιχεία α), β) και γ) και οι οποίες εκτελούνται από πιστωτικά και άλλα ιδρύματα.

2. Μέχρι τις . . . (8*), η παρούσα οδηγία εφαρμόζεται στις διασυνοριακές μεταφορές πιστώσεων που πραγματοποιούνται στα νομίσματα των κρατών μελών και σε Ecu, και είναι κάτω των 25 000 Ecu. Μετά την ημερομηνία αυτή, η οδηγία εφαρμόζεται στις διασυνοριακές μεταφορές πιστώσεων που πραγματοποιούνται στα νομίσματα των κρατών μελών και σε Ecu, και είναι κάτω των 30 000 Ecu.

Άρθρο 2

Ορισμοί

Για τους σκπούς της παρούσας οδηγίας, νοούνται ως:

α) «πιστωτικό ίδρυμα»: ίδρυμα όπως ορίζεται στο άρθρο 1 της οδηγίας 77/780/EOK (9), καθώς και το ευρισκόμενο στην Κοινότητα υποκατάστημα όπως ορίζεται στο άρθρο 1 τρίτη περίπτωση της εν λόγω οδηγίας, πιστωτικού ιδρύματος έχοντος την εταιρική του έδρα εκτός Κοινότητας, το οποίο, στο πλαίσιο των δραστηριοτήτων του, εκτελεί διασυνοριακές μεταφορές πιστώσεων 7

β) «άλλο ίδρυμα»: κάθε φυσικό ή νομικό πρόσωπο το οποίο δεν είναι πιστωτικό ίδρυμα αλλά, στο πλαίσιο των δραστηριοτήτων του, εκτελεί διασυνοριακές μεταφορές πιστώσεων 7

γ) «χρηματοπιστωτικό ίδρυμα»: ίδρυμα όπως ορίζεται στο άρθρο 4 παράγραφος 1 του κανονισμού (EOK) αριθ. 3604/93 του Συμβουλίου της 13ης Δεκεμβρίου 1993 για τον προσδιορισμό των εννοιών που είναι αναγκαίες για την εφαρμογή της απαγόρευσης της προνομιακής πρόσβασης που αναφέρεται στο άρθρο 104 A της συνθήκης (10) 7

δ) «ίδρυμα»: πιστωτικό ή άλλο ίδρυμα. Για τους σκοπούς των άρθρων 6, 7 και 8, τα υποκαταστήματα ενός και του αυτού πιστωτικού ιδρύματος, τα οποία ευρίσκονται σε διαφορετικά κράτη μέλη και συμμετέχουν στην εκτέλεση διασυνοριακής μεταφοράς πίστωσης, λογίζονται ως χωριστά ιδρύματα 7

ε) «ενδιάμεσο ίδρυμα»: ίδρυμα διάφορο του ιδρύματος του εντολέως ή του δικαιούχου, το οποίο συμμετέχει στην εκτέλεση διασυνοριακής μεταφοράς πίστωσης 7στ) «διασυνοριακή μεταφορά πίστωσης»: πράξη πραγματοποιούμενη με πρωτοβουλία του εντολέα μέσω ιδρύματος ή υποκαταστήματος ιδρύματος, ευρισκόμενου σε κράτος μέλος, με σκοπό να τεθεί στη διάθεση του δικαιούχου χρηματικό ποσό σε ένα ίδρυμα ή υποκατάστημα ιδρύματος, ευρισκόμενο σε άλλο κράτος μέλος. Ο εντολέας και ο δικαιούχος είναι δυνατόν να είναι ένα και το αυτό πρόσωπο 7

ζ) «εντολή διασυνοριακής μεταφοράς πίστωσης»: η άνευ όρων εντολή εκτέλεσης διασυνοριακής μεταφοράς πίστωσης, που δίδεται απ' ευθείας, υπό οιαδήποτε μορφή, από έναν εντολέα προς ένα ίδρυμα 7

η) «εντολέας»: φυσικό ή νομικό πρόσωπο που εντέλλεται την εκτέλεση διασυνοριακής μεταφοράς πίστωσης υπέρ ενός δικαιούχου 7

θ) «δικαιούχος»: ο τελικός αποδέκτης μιας διασυνοριακής μεταφοράς πίστωσης, το αντιστοιχούν ποσό της οποίας τίθεται στη διάθεσή του σε ένα λογαριασμό, στον οποίο έχει δικαίωμα 7

ι) «πελάτης»: ο εντολέας ή ο δικαιούχος, ανάλογα με την περίπτωση 7

ια) «επιτόκιο αναφοράς»: επιτόκιο που αντιστοιχεί σε αποζημίωση και καθορίζεται σύμφωνα με τους κανόνες που ισχύουν στο κράτος μέλος όπου ευρίσκεται το ίδρυμα που πρέπει να καταβάλει την αποζημίωση στον πελάτη 7

ιβ) «ημερομηνία αποδοχής»: η ημερομηνία κατά την οποία πληρούνται όλες οι προϋποθέσεις οι απαιτούμενες από ένα ίδρυμα για την εκτέλεση εντολής διασυνοριακής μεταφοράς πίστωσης, και οι οποίες έχουν σχέση με την ύπαρξη επαρκούς αντικρύσματος και με τις πληροφορίες που απαιτούνται για την εκτέλεση της εντολής αυτής.

ΤΜΗΜΑ II

Διαφάνεια των όρων των διασυνοριακών μεταφορών πιστώσεων

Άρθρο 3

Πληροφορίες που παρέχονται εκ των προτέρων σχετικά με τους όρους των διασυνοριακών μεταφορών πιστώσεων

Τα κράτη μέλη μεριμνούν ώστε τα ιδρύματα να θέτουν στη διάθεση των πελατών τους και των δυνητικών πελατών τους, εγγράφως, συμπεριλαμβανομένων, κατά περίπτωση, των ηλεκτρονικών μέσων, και υπό μορφή ευχερώς κατανοητή, τις πληροφορίες σχετικά με τους όρους των διασυνοριακών μεταφορών πιστώσεων. Οι πληροφορίες αυτές περιέχουν οπωσδήποτε:

- ένδειξη της προθεσμίας που απαιτείται ώστε, εις εκτέλεση εντολής διασυνοριακής μεταφοράς πίστωσης που δίδεται προς το ίδρυμα, να πιστωθεί το ποσό στο λογαριασμό του ιδρύματος του δικαιούχου. Αναφέρεται σαφώς πότε αρχίζει η προθεσμία,

- ένδειξη της προθεσμίας που απαιτείται ώστε, σε περίπτωση άφιξης διασυνοριακής μεταφοράς πίστωσης, να πιστωθεί το ποσό στο λογαριασμό του δικαιούχου μετά την πίστωσή του στο λογαριασμό του ιδρύματος,

- τον τρόπο υπολογισμού των κάθε είδους προμηθειών και εξόδων που πρέπει να καταβάλλει ο πελάτης στο ίδρυμα, συμπεριλαμβανομένων, κατά περίπτωση, των ποσοστών επιβάρυνσης,

- την τυχόν υπάρχουσα ημερομηνία αξίας - έναρξης τοκοφορίας, την οποία εφαρμόζει το ίδρυμα,

- ένδειξη των διαδικασιών έγερσης αξίωσης και προσφυγής οι οποίες είναι στη διάθεση των πελατών, καθώς και του τρόπου πρόσβασης των πελατών σ' αυτές,

- ένδειξη των χρησιμοποιούμενων συναλλαγματικών ισοτιμιών αναφοράς.

Άρθρο 4

Πληροφορίες παρεχόμενες μετά τη διασυνοριακή μεταφορά πίστωσης

Τα κράτη μέλη μεριμνούν ώστε τα ιδρύματα να παρέχουν στους πελάτες τους μετά την εκτέλεση ή την άφιξη διασυνοριακής μεταφοράς πίστωσης, εκτός αν υπάρξει ρητή παραίτηση του πελάτη, σαφείς πληροφορίες εγγράφως, συμπεριλαμβανομένων, κατά περίπτωση, των ηλεκτρονικών μέσων, και υπό μορφή ευχερώς κατανοητή. Οι πληροφορίες αυτές περιέχουν οπωσδήποτε:

- στοιχεία που θα επιτρέπουν στον πελάτη να εξακριβώνει τη διασυνοριακή μεταφορά πίστωσης,

- το αρχικό ποσό της διασυνοριακής μεταφοράς πίστωσης,

- το ποσό των κάθε είδους εξόδων και προμηθειών που βαρύνουν τον πελάτη,

- την τυχόν υπάρχουσα ημερομηνία αξίας - έναρξης τοκοφορίας, την οποία εφαρμόζει το ίδρυμα.

Εάν ο εντολέας διευκρίνισε ότι τα έξοδα της διασυνοριακής μεταφοράς πίστωσης θα πρέπει να φέρει, εν όλω ή εν μέρει, ο δικαιούχος, το ίδρυμα του τελευταίου οφείλει να τον ενημερώσει.

Σε περίπτωση μετατροπής νομίσματος, το ίδρυμα που την πραγματοποίησε ενημερώνει τον πελάτη του για τη χρησιμοποιηθείσα συναλλαγματική ισοτιμία.

ΤΜΗΜΑ III

Ελάχιστες υποχρεώσεις των ιδρυμάτων όσον αφορά τις διασυνοριακές μεταφορές πιστώσεων

Άρθρο 5

Ανάληψη ειδικών υποχρεώσεων από το ίδρυμα

Το ίδρυμα υποχρεούται, εφ' όσον το ζητήσει ο πελάτης σε σχέση με διασυνοριακή μεταφορά πίστωσης επακριβώς περιγραφόμενη, να δεσμευθεί ως προς την προθεσμία εκτέλεσης αυτής της μεταφοράς πίστωσης και ως προς τις προμήθειες και τα έξοδα που απορρέουν απ' αυτήν, εξαιρέσει των όσων έχουν σχέση με την εφαρμοστέα συναλλαγματική ισοτιμία, εκτός εάν το προαναφερθέν ίδρυμα δεν επιθυμεί συναλλαγή με τον πελάτη.

Άρθρο 6

Υποχρεώσεις σχετικά με τις προθεσμίες

1. Το ίδρυμα του εντολέα υποχρεούται να εκτελέσει τη διασυνοριακή μεταφορά πίστωσης εντός της προθεσμίας που έχει συμφωνήσει με τον εντολέα.

Σε περίπτωση μη τήρησης της συμφωνηθείσας προθεσμίας ή, ελλείψει συμφωνηθείσας προθεσμίας, εάν, έως το τέλος της πέμπτης εργάσιμης για τις τράπεζες ημέρας μετά την ημερομηνία αποδοχής της εντολής διασυνοριακής μεταφοράς πίστωσης, το ποσό δεν έχει πιστωθεί στο λογαριασμό του ιδρύματος του δικαιούχου, ο εντολέας αποζημιώνεται από το ίδρυμά του.

Η αποζημίωση συνίσταται στην καταβολή τόκου που υπολογίζεται επί του ποσού της διασυνοριακής μεταφοράς πίστωσης με εφαρμογή του επιτοκίου αναφοράς για την περίοδο μεταξύ:

- της λήξης της συμφωνηθείσας προθεσμίας ή, ελλείψει συμφωνηθείσας προθεσμίας, του τέλους της πέμπτης εργάσιμης για τις τράπεζες ημέρας μετά την ημερομηνία αποδοχής της εντολής διασυνοριακής μεταφοράς πίστωσης, αφενός, και

- της ημερομηνίας κατά την οποία το ποσό πιστώνεται στο λογαριασμό του ιδρύματος του δικαιούχου, αφετέρου.

Ομοίως, εάν η μη εκτέλεση της διασυνοριακής μεταφοράς πίστωσης εντός της συμφωνηθείσας προθεσμίας ή, ελλείψει συμφωνηθείσας συμφωνίας, πριν από το τέλος της πέμπτης εργάσιμης για τις τράπεζες ημέρας μετά την ημερομηνία αποδοχής της εντολής διασυνοριακής μεταφοράς πίστωσης, οφείλεται σε ενδιάμεσο ίδρυμα, τότε το ενδιάμεσο ίδρυμα έχει υποχρέωση αποζημίωσης του ιδρύματος του εντολέα.

2. Το ίδρυμα του δικαιούχου υποχρεούται να θέσει το ποσό της διασυνοριακής μεταφοράς πίστωσης στη διάθεση του δικαιούχου εντός της προθεσμίας που έχει συμφωνήσει μ' αυτόν.

Σε περίπτωση μη τήρησης της συμφωνηθείσας προθεσμίας ή, ελλείψει συμφωνηθείσας προθεσμίας, όταν στο τέλος της πρώτης εργάσιμης για τις τράπεζες ημέρας μετά την ημερομηνία κατά την οποία το ποσό πιστώθηκε στο λογαριασμό του ιδρύματος του δικαιούχου, το ποσό δεν έχει πιστωθεί στο λογαριασμό του δικαιούχου, το ίδρυμα του δικαιούχου τον αποζημιώνει.

Η αποζημίωση συνίσταται στην καταβολή τόκου που υπολογίζεται επί του ποσού της διασυνοριακής μεταφοράς πίστωσης, βάσει του επιτοκίου αναφοράς, για την περίοδο μεταξύ:

- της λήξης της συμφωνηθείσας προθεσμίας ή, ελλείψει συμφωνηθείσας προθεσμίας, του τέλους της πρώτης εργάσιμης για τις τράπεζες ημέρας μετά την ημερομηνία κατά την οποία το ποσό πιστώθηκε στο λογαριασμό του ιδρύματος του δικαιούχου, αφενός, και

- της ημερομηνίας κατά την οποία το ποσό πιστώνεται στο λογαριασμό του δικαιούχου, αφετέρου.

3. Δεν οφείλεται αποζημίωση κατ' εφαρμογή των παραγράφων 1 και 2, εάν το ίδρυμα του εντολέα ή, αντιστοίχως, το ίδρυμα του δικαιούχου, αποδείξει ότι η καθυστέρηση οφείλεται στον εντολέα ή, αντιστοίχως, στο δικαιούχο.

4. Οι παράγραφοι 1, 2 και 3 ουδόλως θίγουν τα λοιπά δικαιώματα των πελατών και των ιδρυμάτων που έλαβαν μέρος στην εκτέλεση της εντολής διασυνοριακής μεταφοράς πίστωσης.

Άρθρο 7

Υποχρέωση εκτέλεσης της διασυνοριακής μεταφοράς πίστωσης σύμφωνα με τις οδηγίες

1. Το ίδρυμα του εντολέα, κάθε ενδιάμεσο ίδρυμα και το ίδρυμα του δικαιούχου, μετά την ημερομηνία αποδοχής της εντολής διασυνοριακής μεταφοράς πίστωσης, υποχρεούνται να την εκτελέσουν για ολόκληρο το ποσό της, εκτός εάν ο εντολέας ορίσει ότι τα έξοδα της διασυνοριακής μεταφοράς πίστωσης βαρύνουν, εν όλω ή εν μέρει, τον δικαιούχο.

Το πρώτο εδάφιο δεν θίγει τη δυνατότητα του πιστωτικού ιδρύματος του δικαιούχου να του καταλογίσει τα έξοδα διαχείρισης του λογαριασμού του, σύμφωνα με τους κανόνες και τις πρακτικές που τυγχάνουν εφαρμογής. Δεν πρέπει όμως στο ίδρυμα να χρησιμοποιεί τον εν λόγω καταλογισμό εξόδων για να παρακάμπτει τις υποχρεώσεις που του επιβάλλει το εν λόγω εδάφιο.

2. Υπό την επιφύλαξη κάθε άλλης δυνατής αξίωσης, όταν το ίδρυμα του εντολέα ή ένα ενδιάμεσο ίδρυμα προβαίνει σε μείωση του ποσού της διασυνοριακής μεταφοράς πίστωσης κατά παράβαση της παραγράφου 1, το ίδρυμα του εντολέα υποχρεούται, εφόσον το ζητήσει ο εντολέας, να καταβάλει, στο ακέραιο και με δικές του δαπάνες, το παρακρατηθέν ποσό στο δικαιούχο, εκτός εάν ο εντολέας ζητήσει να πιστωθεί αυτός με το εν λόγω ποσό.

Εάν ενδιάμεσο ίδρυμα προβαίνει σε μείωση του ποσού κατά παράβαση της παραγράφου 1, υποχρεούται να καταβάλει το παρακρατηθέν ποσό, στο ακέραιο και με τις δικές του δαπάνες, στο ίδρυμα του εντολέα ή, εάν το ίδρυμα του εντολέα το ζητήσει, στο δικαιούχο της διασυνοριακής μεταφοράς πίστωσης.

3. Όταν η αθέτηση της υποχρέωσης εκτέλεσης της εντολής διασυνοριακής μεταφοράς πίστωσης, σύμφωνα με τις οδηγίες του εντολέα, οφείλεται στο ίδρυμα του δικαιούχου, και υπό την επιφύλαξη κάθε άλλης δυνατής αξίωσης, το ίδρυμα του δικαιούχου υποχρεούται να του επιστρέψει, με δικές του δαπάνες, κάθε ποσό αδικαιολογήτως παρακρατηθέν.

Άρθρο 8

Υποχρέωση των ιδρυμάτων προς αποκατάσταση σε περίπτωση μη εκπλήρωσης της μεταφοράς πίστωσης

1. Εάν, κατόπιν διασυνοριακής μεταφοράς πίστωσης που έχει γίνει αποδεκτή από το ίδρυμα του εντολέα, το αντιστοιχούν ποσό δεν πιστωθεί στο λογαριασμό του ιδρύματος του δικαιούχου, και υπό την επιφύλαξη κάθε άλλης δυνατής αξίωσης, το ίδρυμα του εντολέα υποχρεούται να τον πιστώσει με το ποσό της διασυνοριακής μεταφοράς πίστωσης, με ανώτατο όριο τα 10 000 Ecu, προσαυξημένο:

- με τον τόκο του ποσού της διασυνοριακής μεταφοράς πίστωσης, υπολογιζόμενο με το επιτόκιο αναφοράς, για την περίοδο μεταξύ της ημερομηνίας της εντολής της διασυνοριακής μεταφοράς πίστωσης και της ημερομηνίας της πίστωσης, και

- με το ποσό των εξόδων της διασυνοριακής μεταφοράς πίστωσης τα οποία έχει καταβάλει ο εντολέας.

Τα ποσά αυτά τίθενται στη διάθεση του εντολέα εντός προθεσμίας δεκατεσσάρων εργάσιμων για τις τράπεζες ημερών από την ημερομηνία κατά την οποία υπέβαλε την αίτησή του ο εντολέας, εκτός αν εν τω μεταξύ πιστώθηκε ο λογαριασμός του ιδρύματος του δικαιούχου με το ποσό που αντιστοιχεί στην εντολή της διασυνοριακής μεταφοράς πίστωσης.

Η αίτηση αυτή δεν μπορεί να υποβληθεί πριν λήξει η προθεσμία εκτέλεσης της διασυνοριακής μεταφοράς πίστωσης η συμφωνηθείσα μεταξύ του ιδρύματος του εντολέα και του εντολέα, ή, ελλείψει συμφωνηθείσας προθεσμίας, η προθεσμία του άρθρου 6 παράγραφος 1 δεύτερο εδάφιο.

Ομοίως, κάθε ενδιάμεσο ίδρυμα το οποίο έχει αποδεχθεί την εντολή διασυνοριακής μεταφοράς πίστωσης, υποχρεούται να αποδώσει, ιδία δαπάνη, το ποσό της εν λόγω μεταφοράς πίστωσης, συμπεριλαμβανομένων των σχετικών εξόδων και τόκων, στο ίδρυμα το οποίο του έδωσε εντολή να την εκτελέσει. Εάν η διασυνοριακή μεταφορά πίστωσης δεν έχει ολοκληρωθεί λόγω λάθους ή παραλείψεως στις οδηγίες του τελευταίου αυτού ιδρύματος, τότε το ενδιάμεσο ίδρυμα πρέπει να προσπαθήσει, στο μέτρο του δυνατού, να αποδώσει το ποσό της διασυνοριακής μεταφοράς πίστωσης.

2. Κατά παρέκκλιση από την παράγραφο 1, εάν η διασυνοριακή μεταφορά πίστωσης δεν ολοκληρωθεί λόγω της μη εκτέλεσής της εκ μέρους ενδιάμεσου ιδρύματος επιλεγέντος από το ίδρυμα του δικαιούχου, το τελευταίο αυτό ίδρυμα υποχρεούται να θέσει στη διάθεση του δικαιούχου το ποσό που αντιστοιχεί στην εντολή της διασυνοριακής μεταφοράς πίστωσης.

3. Κατά παρέκκλιση από την παράγραφο 1, εάν η διασυνοριακή μεταφορά πίστωσης δεν ολοκληρωθεί λόγω λάθους ή παραλείψεως στις οδηγίες του εντολέα προς το ίδρυμά του ή λόγω μη εκτέλεσης της εντολής της διασυνοριακής μεταφοράς πίστωσης από ενδιάμεσο ίδρυμα ρητώς επιλεγέν από τον εντολέα, το ίδρυμα του εντολέα και τα άλλα ιδρύματα που μεσολάβησαν πρέπει να προσπαθήσουν, κατά το δυνατόν, ώστε να αποδώσουν το ποσόν της μεταφοράς πίστωσης.

Όταν το ίδρυμα του εντολέα ανακτήσει το ποσό, υποχρεούται να το πιστώσει στον εντολέα, υπό την επιφύλαξη παρακράτησης των εξόδων ανάκτησης.

Άρθρο 9

Ανωτέρα βία

Υπό την επιφύλαξη των διατάξεων της οδηγίας 91/308/EOK, τα ιδρύματα που συμμετέχουν στην εκτέλεση διασυνοριακής μεταφοράς πίστωσης ελευθερώνονται από τις υποχρεώσεις που προβλέπονται στις διατάξεις της παρούσας οδηγίας, στο βαθμό που μπορούν να επικαλεστούν λόγους ανωτέρας βίας, δηλαδή σε περιστάσεις που είναι ξένες προς τη βούληση εκείνου που τις επικαλείται, ασυνήθεις και απρόβλεπτες, των οποίων οι συνέπειες δεν θα μπορούσαν να αποφευχθούν όση επιμέλεια και αν είχε καταβληθεί, σχετικούς προς τις διατάξεις της.

Άρθρο 10

Επίλυση των διαφορών

Τα κράτη μέλη μεριμνούν ώστε να υπάρχουν πρόσφορα και αποτελεσματικά μέσα επίλυσης των τυχόν διαφορών μεταξύ του εντολέα και του ιδρύματός του ή μεταξύ του δικαιούχου και του ιδρύματός του.

ΤΜΗΜΑ IV

Τελικές διατάξεις

Άρθρο 11

Θέση σε εφαρμογή

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο . . . (11*). Ενημερώνουν αμέσως την Επιτροπή σχετικά.Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς ρυθμίσεις για την αναφορά αυτή καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών νομοθετικών, κανονιστικών ή διοικητικών διατάξεων τις οποίες θεσπίζουν στον τομέα που διέπεται από την παρούσα οδηγία.

Άρθρο 12

Έκθεση προς το Ευρωπαϊκό Κοινοβούλιο και το Συμβούλιο

Το αργότερο δύο έτη μετά την ημερομηνία θέσης σε εφαρμογή της παρούσας οδηγίας, η Επιτροπή υποβάλει έκθεση προς το Ευρωπαϊκό Κοινοβούλιο και το Συμβούλιο σχετικά με την εφαρμογή της παρούσας οδηγίας, συνοδευόμενη, εφόσον κριθεί σκόπιμο, από προτάσεις για την αναθεώρησή της.

Η έκθεση αυτή πρέπει, βάσει της κατάστασης που υφίσταται σε κάθε κράτος μέλος και των επελθουσών τεχνικών εξελίξεων, να πραγματεύεται όλως ιδιαιτέρως το ζήτημα της προθεσμίας την οποία προβλέπει το άρθρο 6 παράγραφος 1.

Άρθρο 13

Έναρξη ισχύος

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 14

Αποδέκτες

Η παρούσα οδηγία απευθύνεται στα κράτη μέλη.

Βρυξέλλες, . . .

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) EE αριθ. C 360 της 17. 12. 1994, σ. 13.

EE αριθ. C 199 της 3. 8. 1995, σ. 16.

(2) EE αριθ. C 236 της 11. 9. 1995, σ. 1.

(3) Γνώμη του Ευρωπαϊκού Κοινοβουλίου της 19ης Μαΐου 1995 (EE αριθ. C 151 της 19. 6. 1995, σ. 370), κοινή θέση του Συμβουλίου της . . . (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της . . . (δεν έχει ακόμα δημοσιευθεί στην Επίσημη Εφημερίδα).

(4) EE αριθ. C 72 της 15. 3. 1993, σ. 158.

(5) EE αριθ. L 67 της 15. 3. 1990, σ. 39.

(6) EE αριθ. L 166 της 28. 6. 1991, σ. 77.

(7) EE αριθ. L 158 της 23. 6. 1990, σ. 59.

(8*) Δύο έτη μετά την ημερομηνία θέσης σε εφαρμογή της παρούσας οδηγίας.

(9) EE αριθ. L 322 της 17. 12. 1977, σ. 30. Οδηγία όπως τροποποιήθηκε τελευταία από την οδηγία 95/26/EK (EE αριθ. 168 της 18. 7. 1995, σ. 7).

(10) EE αριθ. L 332 της 30. 12. 1993, σ. 4.

(11*) Τριάντα μήνες μετά την ημερομηνία έναρξης ισχύος της παρούσας οδηγίας.

ΑΙΤΙΟΛΟΓΗΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 18 Νοεμβρίου 1994, η Επιτροπή υπέβαλε στο Συμβούλιο την προαναφερόμενη πρόταση οδηγίας, βασισμένη στο άρθρο 100 A της συνθήκης EK.

Η Οικονομική και Κοινωνική Επιτροπή διατύπωσε τη γνώμη της την 1η Ιουνίου 1995 και το Ευρωπαϊκό Κοινοβούλιο στις 19 Μαΐου 1995. Το Ευρωπαϊκό Νομισματικό Ίδρυμα διατύπωσε τη γνώμη του στις 20 Μαρτίου 1995.

Μετά τις γνώμες αυτές, η Επιτροπή υπέβαλε τροποποιημένη πρόταση στις 7 Ιουνίου 1995.

2. Στις 4 Δεκεμβρίου 1995, το Συμβούλιο καθόρισε την κοινή του θέση, σύμφωνα με το άρθρο 189 B της συνθήκης.

II. ΣΤΟΧΟΣ

Ο σκοπός της οδηγίας είναι να βελτιώσει τις υπηρεσίες διασυνοριακής μεταφοράς πίστωσης, και όσον αφορά τα φυσικά πρόσωπα και όσον αφορά τις επιχειρήσεις, ιδίως τις μικρομεσαίες, εισάγοντας:

- ελάχιστες απαιτήσεις για την πληροφόρηση των καταναλωτών, τόσο πριν όσο και μετά την εκτέλεση της διασυνοριακής μεταφοράς πίστωσης,

- προθεσμίες μέσα στις οποίες, ελλείψει συμφωνίας μεταξύ τράπεζας και πελάτη, πρέπει να εκτελέσουν τη μεταφορά τα ιδρύματα του εντολέα και του δικαιούχου (πέντε μέρες και μία μέρα αντιστοίχως),

- υποχρέωση εκτέλεσης της μεταφοράς σύμφωνα με τις οδηγίες που περιλαμβάνονται στην εντολή πληρωμής (απαγόρευση του διπλού καταλογισμού προμηθειών),

- σε περίπτση μη εκτέλεσης της μεταφοράς και με την επιφύλαξη οποιασδήποτε άλλης ενδεχόμενης αξίωσης, υποχρέωση επιστροφής του ποσού της μεταφοράς με ανώτατο όριο τα 10 000 Ecu, προαυξημένο κατά τους τόκους και τα έξοδα,

- υποχρέωση των κρατών μελών να διασφαλίζουν την ύπαρξη πρόσφορων και αποτελεσματικών μέτρων για την επίλυση των διαφορών μεταξύ της τράπεζας και του πελάτη της.

Η οδηγία αποτελεί μέρος μιας σειράς μέτρων που αποσκοπούν στη διευκόλυνση των διασυνοριακών πληρωμών, ουσιώδες μέρος των οποίων αποτελούν οι διασυνοριακές μεταφορές πίστωσης, τόσο ως προς τον αριθμό όσο και ως προς την αξία. Η αρχική πρόταση συνοδεύεται από ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, το Ευρωπαϊκό Νομισματικό Ίδρυμα και την Οικονομική και Κοινωνική Επιτροπή, όσον αφορά τις «μεταφορές κεφαλαίων EE: διαφάνεια, εκτέλεση και σταθερότητα».

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

α. Πεδίο εφαρμογής (άρθρο 1)

Σε σχέση με την τροποποιημένη πρόταση της Επιτροπής, η κοινή θέση:

- αποκλείει τις μεταφορές πίστωσης τις οποίες εντέλλονται μεγάλα επαγγελματικά χρηματοπιστωτικά ιδρύματα, τα οποία, κατά την έννοια της οδηγίας, είναι τα ιδρύματα που καθορίζονται στο άρθρο 2 στοιχεία α), β) και γ). Ο περιορισμός αυτός εισάγεται λόγω του επαγγελματικού χαρακτήρα αυτών των ιδρυμάτων.

- δεν ορίζει ρητά ότι η οδηγία έχει εφαρμογή «στις μεταφορές πίστωσης στο εσωτερικό της EE», και τούτο διότι αυτό θα μπορούσε να δώσει την παραπλανητική εντύπωση ότι καλύπτονται όλες οι μεταφορές πίστωσης μέσα στην Ένωση και όχι μόνον οι διασυνοριακές μεταφορές πίστωσης, και επίσης διότι με έναν τέτοιο ορισμό θα μπορούσαν να αποκλεισθούν οι μεταφορές στις οποίες ενέχεται ενδιάμεσο ίδρυμα σε τρίτη χώρα. Κατά συνέπεια, οι τροπολογίες που προτείνει το Ευρωπαϊκό Κοινοβούλιο σχετικά με αυτό τον ορισμό του πεδίου εφαρμογής, ιδίως δε η τροπολογία αριθ. 1, δεν ακολουθήθηκαν στην κοινή θέση

- ορίζει ότι, επί διάστημα δύο ετών μετά την ημερομηνία εφαρμογής, η οδηγία εφαρμόζεται στις μεταφορές πίστωσης που είναι κατώτερες από 25 000 Ecu, ενώ μετά την περίοδο αυτή εφαρμόζεται στις μεταφορές πίστωσης που είναι κατώτερες από 30 000 Ecu. Στο μέτρο που καθορίζει το πεδίο εφαρμογής της οδηγίας, αναφερόμενη στις μεταφορές ορισμένου ποσού, η κοινή θέση ακολουθεί την προσέγγιση της τροπολογίας αριθ. 5 που πρότεινε το Ευρωπαϊκό Κοινοβούλιο

- προσαρμόζει, για λόγους μεγαλύτερης σαφήνειας και συνοχής του κειμένου, τη διατύπωση της παραγράφου 1.

Στο βαθμό που δέχεται την τροποποιημένη πρόταση της Επιτροπής, να οριστούν ως πεδίο εφαρμογής οι διασυνοριακές μεταφορές πιστώσεων που πραγματοποιούνται στα νομίσματα των κρατών μελών και σε Ecu, η κοινή θέση περιλαμβάνει μέρος της τροπολογίας αριθ. 5 που πρότεινε το Ευρωπαϊκό Κοινοβούλιο.

β. Ορισμοί (άρθρο 2)

Η κοινή θέση τροποποιεί τη διατύπωση των ορισμών που παρατίθενται στην τροποποιημένη πρόταση της Επιτροπής, ώστε η διατύπωση της οδηγίας να γίνει σαφέστερη. Ειδικότερα οι όροι «πληρωμή» «διασυνοριακή πληρωμή» και «μεταφορά πίστωσης» συγχωνεύτηκαν στον νέο όρο «διασυνοριακή μεταφορά πίστωσης», πράγμα που έχει επιπτώσεις στον τίτλο της οδηγίας.

Περαιτέρω, η κοινή θέση:

- αντί του όρου «εντολή πληρωμής» χρησιμοποιεί τον όρο «διασυνοριακή εντολή μεταφοράς πίστωσης», αντί του όρου «αποδοχή» τον όρο «ημερομηνία αποδοχής» και αντί του όρου «τόκος» τον όρο «επιτόκιο αναφοράς». Στο μέτρο που τροποποιεί τον ορισμό της έννοιας «επιτόκιο αναφοράς» για να καλύψει ένα ελαστικότερο επιτόκιο, σύμφωνα με την τροποποιημένη πρόταση της Επιτροπής, η κοινή θέση λαμβάνει υπόψη την τροπολογία αριθ. 7 που πρότεινε το Ευρωπαϊκό Κοινοβούλιο,

- εισάγει ορισμό της έννοιας «χρηματοπιστωτικό ίδρυμα»,

- μετά την τροποποίηση της διατύπωσης των ορισμών και των άρθρων που ακολουθούν, διαγράφει ως περιττούς τους ορισμούς των εννοιών «πρόσωπο», «ανωτέρα βία» (η οποία ούτως ή άλλως ορίζεται ξεχωριστά στο άρθρο 9), «τοκοφόρος ημερομηνία», «ολοκλήρωση» και «εργάσιμη ημέρα». Λόγω της διαγραφής του όρου «ολοκλήρωση», η κοινή θέση δεν περιλαμβάνει την τροπολογία αριθ. 8 που πρότεινε το Ευρωπαϊκό Κοινοβούλιο,

- διατηρεί, με ορισμένες προσαρμογές και διευκρινίσεις, τους ορισμούς των εννοιών «χρηματοπιστωτικό ίδρυμα», «άλλο ίδρυμα», «ίδρυμα», «ενδιάμεσο ίδρυμα» και «πελάτης». Η κοινή θέση διατηρεί το κύριο τμήμα του ορισμού της έννοιας «ενδιάμεσο ίδρυμα», όπως περιλαμβάνεται στην τροποποιημένη πρόταση της Επιτροπής, και στο βαθμό αυτό αποδέχεται κατά μεγάλο μέρος την τροπολογία αριθ. 9 που πρότεινε το Ευρωπαϊκό Κοινοβούλιο.

γ. Διαφάνεια (άρθρα 3 και 4)

Η κοινή θέση περιλαμβάνει όλα τα ουσιώδη χαρακτηριστικά της τροποποιημένης πρότασης των άρθρων 3 και 4, και στο σημείο αυτό ακολουθεί το κύριο μέρος της τροπολογίας αριθ. 10, καθώς επίσης, αλλά με ελαφρά διαφορετική διατύπωση, την τροπολογία αριθ. 11 που πρότεινε το Ευρωπαϊκό Κοινοβούλιο. Το τελευταίο εδάφιο της τροπολογίας αριθ. 10 δεν περιλαμβάνεται στο άρθρο 3 της κοινής θέσης, δεδομένου ότι το Συμβούλιο θεωρεί σημαντικό να υπάρχει ένας βαθμός ευελιξίας ως προς τον ακριβή τρόπο με τον οποίο γνωστοποιούνται στον πελάτη οι πληροφορίες.

Η διατύπωση τροποποιείται σε σχέση με την τροποποιημένη πρόταση της Επιτροπής, προκειμένου να δηλωθούν σαφέστερα οι υποχρεώσεις των ιδρυμάτων. Για λόγους μεγαλύτερης διαφάνειας, η κοινή θέση ορίζει περαιτέρω ότι οι πληροφορίες που παρέχονται μετά τη μεταφορά πίστωσης (άρθρο 4) πρέπει να περιέχουν:

- σε όλες τις περιπτώσεις, το αρχικό ποσό της διασυνοριακής μεταφοράς πίστωσης,

- σε περίπτωση μετατροπής νομίσματος, μνεία της ισοτιμίας που χρησιμοποιήθηκε.

δ. Ελάχιστες υποχρεώσεις των ιδρυμάτων (άρθρα 5 έως 10)

Όσον αφορά τις ελάχιστες υποχρεώσεις των ιδρυμάτων, η κοινή θέση περιλαμβάνει όλα τα θεμελιώδη στοιχεία της τροποποιημένης πρότασης της Επιτροπής, τροποποιεί όμως τη διατύπωση προκειμένου να περιγραφούν με μεγαλύτερη συντομία τα δικαιώματα και οι υποχρεώσεις του εντολέα, του δικαιούχου και των ενεχόμενων ιδρυμάτων, συμπεριλαμβανομένων και των ενδιάμεσων ιδρυμάτων. Ειδικότερα, η κοινή θέση περιλαμβάνει ακριβείς κατευθυντήριες γραμμές όσον αφορά τον υπολογισμό και την πληρωμή τυχόν αποζημίωσης ή επιστροφής.

Εισάγεται νέο άρθρο 5, το οποίο επιβάλλει στα ιδρύματα την υποχρέωση να δεσμευθούν έναντι του πελάτη ως προς τους όρους εκτέλεσης της διασυνοριακής μεταφοράς πίστωσης.

Σε δύο νέες αιτιολογικές παραγράφους, στην ένατη και στη δέκατη, αποσαφηνίζεται στην κοινή θέση ότι ένας από τους κύριους στόχους της οδηγίας είναι να μειωθεί ο ανώτατος απαιτούμενος για τη διασυνοριακή μεταφορά πίστωσης χρόνος και παροτρύνει την Επιτροπή να επανεξετάσει το ζήτημα στην έκθεση την οποία θα υποβάλει σύμφωνα με το άρθρο 12. Η κοινή θέση λαμβάνει, επομένως, υπόψη την τροπολογία αριθ. 12 που πρότεινε το Ευρωπαϊκό Κοινοβούλιο, αν και το διατακτικό της οδηγίας δεν τροποποιήθηκε σύμφωνα με την πρόταση.

Η κοινή θέση, στο μέτρο που αποσαφηνίζει στο άρθρο 6 παράγραφος 1 τέταρτο εδάφιο τις υποχρεώσεις του ενδιάμεσου ιδρύματος, ακολουθεί, ως προς την ουσία, την τροπολογία αριθ. 13 που πρότεινε το Ευρωπαϊκό Κοινοβούλιο.

Η κοινή θέση ορίζει, στο άρθρο 6 παράγραφοι 2 και 3, ότι το ίδρυμα του δικαιούχου υποχρεούται να τον αποζημιώσει, αν το ποσό δεν έχει πιστωθεί στο λογαριασμό του μέσα στην προθεσμία που ορίζει η οδηγία, εκτός αν η καθυστέρηση οφείλεται στο δικαιούχο. Μ' αυτό τον τρόπο, η κοινή θέση καλύπτει ως προς το ουσιώδες μέρος της την τροπολογία αριθ. 14 που πρότεινε το Ευρωπαϊκό Κοινοβούλιο, και μάλιστα παρέχει ακόμη μεγαλύτερη προστασία στον πελάτη.

Η κοινή θέση ακολουθεί την τροποποιημένη πρόταση της Επιτροπής και, ως εκ τούτου, ενσωματώνει την τροπολογία αριθ. 15 που πρότεινε το Ευρωπαϊκό Κοινοβούλιο. Το άρθρο 7 παράγραφος 2 της κοινής θέσης, σύμφωνα και με την τροποποιημένη πρόταση της Επιτροπής ορίζει ότι ο δικαιούχος της μεταφοράς είναι και ο πρώτος δικαιούχος του τυχόν αναιτίως παρακρατηθέντος ποσού, και κατά τούτο ακολουθεί κατά μεγάλο μέρος την τροπολογία αριθ. 16 που πρότεινε το Ευρωπαϊκό Κοινοβούλιο, αν και το ζήτημα της επιστροφής μέσα στην αλυσίδα των ενεχόμενων ιδρυμάτων ρυθμίζεται με διαφορετικό τρόπο από αυτόν που προβλέπεται στην αρχική πρόταση της Επιτροπής.

Η κοινή θέση ακολουθεί κατά μεγάλο μέρος την τροποποιημένη πρόταση της Επιτροπής σχετικά με το άρθρο 8, στο βαθμό που καθορίζει ανώτατο όριο για την επιστροφή και εξαρτά την επιστροφή αυτή από την υποβολή σχετικής αίτησης εκ μέρους του εντολέα. Η προθεσμία για την επιστροφή ορίζεται σε 14 εργάσιμες ημέρες αφότου γίνει η αίτηση. Σύμφωνα με την τροποποιημένη πρόταση της Επιτροπής, το ανώτατο όριο ορίζεται σε 10 000 Ecu. Συνεπώς, η κοινή θέση ακολουθεί εν μέρει την τροπολογία αριθ. 18 που πρότεινε το Ευρωπαϊκό Κοινοβούλιο, ενώ δεν ενσωματώνει την τροπολογία αριθ. 28 που πρότεινε το Κοινοβούλιο.

Με τον περιορισμό της επιστροφής στο ύψος του μεταφερόμενου ποσού, στην περίπτωση εσφαλμένων οδηγιών του εντολέα, η κοινή θέση ακολουθεί κατ' ουσία την τροπολογία αριθ. 19 που πρότεινε το Ευρωπαϊκό Κοινοβούλιο.

Σύμφωνα με την τροποποιημένη πρόταση της Επιτροπής, οι κανόνες που αναφέρονται στην «ανωτέρα βία» παρατίθενται ξεχωριστά στο άρθρο 9. Η διάταξη αυτή ισχύει για την οδηγία στο σύνολό της και περιλαμβάνει πλήρη ορισμό της «ανωτέρας βίας», αντίστοιχο με τον ορισμό της οδηγίας 90/314/EOK. Η κοινή θέση ακολουθεί συνεπώς κατ' ουσία τις τροπολογίες αριθ. 6 και 21 που πρότεινε το Ευρωπαϊκό Κοινοβούλιο.

Σύμφωνα με την τροποποιημένη πρόταση της Επιτροπής, η κοινή θέση περιλαμβάνει στο άρθρο 10 διατάξεις για την επίλυση των διαφορών. Μολονότι η διατύπωση είναι γενικότερη, η κοινή θέση ακολουθεί το πνεύμα της τροπολογίας αριθ. 22 που πρότεινε το Ευρωπαϊκό Κοινοβούλιο.

ε. Εφαρμογή

Σε σχέση με την τροποποιημένη πρόταση της Επιτροπής, το άρθρο 11 της κοινής θέσης καθορίζει την ημερομηνία εφαρμογής σε συνάρτηση με την ημερομηνία ενάρξεως ισχύος της οδηγίας (30 μήνες μετά την έναρξη ισχύος). Η ημερομηνία υποβολής της έκθεσης της Επιτροπής (άρθρο 12) επισπεύδεται κατά ένα έτος σε σχέση με την τροποποιημένη πρόταση της Επιτροπής: η έκθεση πρέπει να υποβληθεί το αργότερο δύο έτη μετά την ημερομηνία εφαρμογής.

στ. Αιτιολογικό

Το αιτιολογικό αναπροσαρμόστηκε σύμφωνα με τις αλλαγές που περιλαμβάνονται στην τροποποιημένη πρόταση της Επιτροπής. Οι τροπολογίες αριθ. 3 και 4 που πρότεινε το Ευρωπαϊκό Κοινοβούλιο ακολουθήθηκαν στο μέτρο που οι αντίστοιχες τροπολογίες που προτάθηκαν για το διατακτικό ενσωματώθηκαν στο κείμενο της κοινής θέσης. Με την αναπροσαρμογή της τρίτης παραγράφου του αιτιολογικού, χωρίς μεταβολή του ουσιαστικού περιεχομένου του κειμένου σε σχέση με την τροποποιημένη πρόταση της Επιτροπής, η κοινή θέση λαμβάνει περαιτέρω υπόψη την τροπολογία αριθ. 2 που πρότεινε το Ευρωπαϊκό Κοινοβούλιο.

IV. ΣΥΜΠΕΡΑΣΜΑΤΑ

Το Συμβούλιο πιστεύει ότι όλες οι τροπολογίες της τροποποιημένης πρότασης της Επιτροπής συμπεριλαμβανομένου και του καθορισμού του πεδίου εφαρμογής, είναι σύμφωνες με τους στόχους της οδηγίας, δηλαδή να μπορούν ιδιώτες και επιχειρήσεις, ιδίως οι μικρομεσαίες, να πραγματοποιούν ταχείες, αξιόπιστες και φθηνές διασυνοριακές μεταφορές πίστωσης ανά την Κοινότητα. Οι μεταβολές του κειμένου αποσκοπούν κυρίως να διασφαλίσουν διαφάνεια και νομική ασφάλεια για τους ενδιαφερόμενους πελάτες και τα ιδρύματα, και δεν μεταβάλλουν την ουσία της τροποποιημένης πρότασης της Επιτροπής.